FI Euroopan unionin virallinen lehti C 265/18

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 265/11

Hakemuksen julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”FICHI DI COSENZA”

EY-N:o: IT-PDO-0005-0682-25.02.2008

SMM ( ) SAN ( X )

1. Nimi:

”Fichi di Cosenza”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Nimeä ”Fichi di Cosenza” käytetään kuvaamaan yksinomaan Ficus carica sativa (domestica L.) -viikunalajin Dottato- (tai Ottato-) lajikkeen kuivattuja hedelmiä. Jäljempänä 4 kohdassa yksilöidyllä maantieteellisellä alueella viljellyn Dottato-lajikkeen tuoreet hedelmät ovat pyöreähkön soikeita, ja niiden päässä on yleensä pieni aukko, jota ympäröi kypsymisen myötä tummanruskeaksi muuttuva vihreä rengas. Kuori on aluksi oljenvihreä mutta muuttuu myöhemmin vihertävän keltaiseksi, ja siinä on toisinaan pituussuunnassa hädin tuskin havaittavia suonia. Meripihkan värinen kukkapohjus sisältää samanväristä hedelmälihaa, joka on keskimääräisen kiinteää, hieman tuoksuvaa ja kuivahkoa. Mehu on ohutta, ja hedelmän kypsyessä sitä saattaa toisinaan tihkua hedelmän päässä olevasta aukosta. Maku on makean hunajainen. Hedelmässä on suhteellisen vähän pieniä tyhjiä siemeniä.

Kulutukseen saatettaessa Fichi di Cosenza -viikunoilla on seuraavat ominaisuudet:

Fysikaaliset ominaisuudet

Koon mukaan viikunat lajitellaan seuraaviin kokoluokkiin:

suuri: 55–65 kpl/kg;

keskikokoinen: 66–85 kpl/kg;

pieni: yli 85 kpl/kg;

muoto: pitkänomainen, pisaran muotoinen, toisinaan päästään hieman litistynyt;

kanta: aina kiinni hedelmässä, lyhyt, ohut;

kuori: vaalean oljenkeltainen tai vaaleanruskea, joskus muutamia tummempia kohtia;

suonikkuus (pituussuunnassa): erottuu vain hieman;

siemenet: suhteellisen vähän, pieniä (keskimääräinen leveys 0,98 mm, pituus 1,30 mm), yleensä tyhjiä ja pehmeitä;

Kemialliset ominaisuudet

kosteuspitoisuus: enintään 24 %, pakattuna 28 %;

kokonaissokeripitoisuus (g/100 g kuiva-ainetta): auringossa kuivattu tuote 48–57, kasvihuoneessa kuivattu tuote 50–75;

Aistinvaraiset ominaisuudet

maku: erityisen makea, lähes hunajainen.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

— Kaikkien Fichi di Cosenza -viikunan tuotantovaiheiden sadonkorjuusta kuivaamiseen on tapahduttava 4 kohdassa yksilöidyllä alueella.

3.6 Viipalointia, raastamista, pakkaamista jne. koskevat erityiset säännöt:

Tuote pakataan puusta tai muusta elintarvikekäyttöön soveltuvasta materiaalista valmistetuille pakkausalustoille (pakkauskoot 50 g–1 kg) taikka pahvista tai muusta elintarvikekäyttöön soveltuvasta materiaalista valmistettuihin laatikoihin (pakkauskoot 1–25 kg). Pakkaukset on päällystettävä läpinäkyvällä kelmulla.

3.7 Merkintöjä koskevat erityiset säännöt:

Kulutukseen saatettavan tuotteen etiketissä on yhteisön graafisen tunnuksen lisäksi oltava selkeästi luettavin kirjaimin seuraavat tiedot:

— ”Fichi di Cosenza” ja sen perässä mahdollisesti muunkielinen käännös sekä ilmaisu ”Denominazione di Origine Protetta” (suojattu alkuperänimitys), joka voidaan myös kääntää;

— tuotteen logo.

Pakkauksissa sallitaan seuraavat lisämaininnat italian kielellä tai paikallisella murteella:

Fichi secchi di Cosenza, Fichi essiccati del cosentino, Ficu siccati, Ficu Janchi

Muita luonnehdintoja, joista ei ole erikseen määrätty eritelmässä, ei saa lisätä.

4. Maantieteellisen alueen tarkka rajaus:

Fichi di Cosenzan maantieteellinen tuotantoalue rajoittuu pohjoisessa Massiccio del Pollino -vuorten etelärinteisiin, jotka erottavat sen Basilicatan alueesta, ja etelässä Silan ylänköalueeseen sekä sieltä kaakkoon virtaavaan Nucà- ja lounaaseen virtaavaan Savutojokeen. Tuotantoalue sijaitsee 0–800 metrin korkeudessa merenpinnasta, ja maaston kaltevuus on enintään 35 %. Se käsittää etelästä pohjoiseen virtaavan ja Joonianmereen koillisessa laskevan Cratijoen alajuoksun kokonaisuudessaan sekä lounaassa Tyrrhenanmereen laskevan Savutojoen alajuoksun oikeanpuoleisen rannan.

5. Yhteys maantieteelliseen alueeseen:

5.1 Maantieteellisen alueen erityisyys:

Luonnolliset tekijät

Maaperä

Fichi di Cosenzan tuotantoalueen maaperä on yleensä irtonaista, kuivaa, erittäin kalkkipitoista ja keskimääräisen viljavaa.

Ilmasto

Tuotantoalueen ilmasto on merellisen lauhkea. Alue sijaitsee Tyrrhenanmeren ja Joonianmeren välissä. Massiccio del Pollino -vuoret pysäyttävät kylmät pohjoistuulet (Tramontana), ja Silan ylänkö suojaa aluetta kuumilta myrskyisiltä kaakkoistuulilta.

Käytettävissä olevien säätietojen perusteella alueella ei esiinny voimakasta toistuvaa hallaa tai sumua, vuotuinen keskilämpötila on kohtuullinen, ja lyhytkestoiset kuurosateet ajoittuvat loppukevääseen ja alkukesään. Olosuhteet hedelmien laatuominaisuuksien säilymisen kannalta tärkeimpänä ajankohtana (kypsymis-, sadonkorjuu- ja kuivausvaiheessa) ovat ihanteelliset: sateita ja paahtavaa hellettä ei esiinny, ja kevyt tuuli puhaltaa päivittäin. Näiden sääolosuhteiden ansiosta viikunat voivat kuivua lähes kokonaan puussa, mikä takaa paremman laadun verrattuna muilla alueilla viljellyistä samoista tai vastaavista lajikkeista saatuihin kuivattuihin viikunoihin.

Inhimilliset tekijät

Antiikin ajoista lähtien kuivatut viikunat ovat säilyvyytensä ja energiasisältönsä vuoksi olleet erittäin arvostettu elintarvike. Cosenzan alueella niistä on tullut myös taloudellisesti merkittävä tekijä (ASN 1587), ja Dottato-lajikkeen viljelyn ja jalostuksen ympärille on kehittynyt paikallinen perinne, jota ei tunneta muissa lähimaakunnissa.

Nyt, kuten aiemminkin (Ravasini 1911), alueen viljelijät turvautuvat erityistoimenpiteisiin ristipölytyksen välttämiseksi poistamalla hedelmätarhojen läheisyydessä kasvavat yksittäiset luonnonvaraiset viikunapuut.

Alueen erityisten ilmasto-olosuhteiden ansiosta viikunat voivat kuivua puussa kannastaan riippuen (i passuluni). Paikalliset toimijat arvioivat ihanteellisen kuivumisasteen, poimivat käsin hedelmät kantoineen ja viimeistelevät tuholaisten aiheuttamien tautien välttämiseksi kuivumisen nopeasti joko suoraan auringossa (perinteinen kuivaus) tai lasilla tai muulla läpinäkyvällä materiaalilla päällystetyissä kasvihuoneissa (kasvihuonekuivaus) ruo'osta tai muusta elintarvikekäyttöön soveltuvasta hengittävästä materiaalista käsin valmistetuilla alustoilla 3–7 päivän ajan.

Kuivumassa oleviin viikunoihin kiinnitetään 3–7 päivän ajan (toimija päättää ajan kokemuksensa ja arviointikykynsä perusteella) erityistä huomiota. Niiden kypsyysaste ja kypsymisen tasaisuus, kunto, aistinvaraiset ominaisuudet ja ulkonäkö arvioidaan aistinvaraisesti, jotta saadaan kulutukseen ja jatkojalostukseen soveltuva lopputuote. Ensimmäisten päivien aikana viikunat on esimerkiksi käännettävä käsin vähintään kahdesti päivässä tasaisen kuivumisen varmistamiseksi, ja vailla kantaa olevat tai auringonpoltteesta kärsineet hedelmät poistetaan jne.

Dottato-lajikkeen viikunan viljelyllä, jalostuksella ja kuivaamisella on Cosenzan alueella erityinen perinne, joka on tunnustettu Italiassa jo kauan sitten. Tutkijat ja kauppiaat ovat aina arvostaneet Cosenzassa tuotettujen kuivattujen viikunoiden mainetta ja korkeaa laatua (Casella, 1933; Pagano 1857):

”Väestön osaaminen perustuu vuosisataiseen työhön, parhaiden lajikkeiden valintaan, tarkoituksenmukaisten viljelymenetelmien ja maatalouskaluston käyttöön, eri vaiheiden asianmukaiseen ajoitukseen ja toteutukseen (käsin tai koneellisesti; käsityön osuus on edelleen huomattava) sekä optimaalisiin jalostusmenetelmiin, joilla kaikilla pyritään saamaan aikaan aistinvaraisilta, esteettisiltä, terveydellisiltä ja ravitsemuksellisilta ominaisuuksiltaan korkealaatuinen lopputuote”.

Cosenzan talonpojat ovat vuosisatojen kuluessa kehittäneet irrallaan auringossa kuivatuista viikunoista monia enemmän tai vähemmän jalostettuja gastronomisia tuotteita.

5.2 Tuotteen erityisyys:

Fichi di Cosenza -viikunalla on monia arvostettuja erityisominaisuuksia. Kuivumisen päätyttyä ne ovat täyteläisiä, runsaasti hedelmälihaa sisältäviä, pehmeitä, joustavia ja väriltään vaaleankeltaisia tai meripihkan värisiä. Tekijä, joka erityisesti erottaa Fichi di Cosenza -viikunan muilla alueilla viljellyistä Dottato-lajikkeen hedelmistä, on siementen pieni koko ja hieno rakenne; pureskeltaessa ne hädin tuskin tuntuvat suussa. Muita fenologisia ja aistinvaraisia tekijöitä ovat esimerkiksi korkea sokeripitoisuus, hyvä säilyvyys ja käyttökelpoisuus monissa perinteisissä valmistusohjeissa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Fichi di Cosenza -viikunan laatu ja ominaisuudet johtuvat pääosin maantieteellisen ympäristön luonnollisista ja inhimillisistä tekijöistä.

Luonnolliset tekijät

Rakenteeltaan kevyt ja vähäsavinen maa estää seisovan veden kertymisen ja on erittäin suotuisa kasvin fysiologisen terveyden kannalta. Latvus altistuu vähemmän sienten ja bakteerien aiheuttamille taudeille.

Säännöllinen kevyt tuuli lieventää kesän hellehuippuja ja estää viikunan kuoren liian nopean kuivumisen ja tummumisen. Veden siirtyminen hedelmän sisältä kuoreen tapahtuu asteittain ja jatkuvasti, minkä ansiosta hedelmäliha säilyy kuivuessaan tasalaatuisena ja pehmeänä. Samalla se edistää puussa kiinni olevien viikunoiden (i passuluni) hidasta kuivumista, joka on laadun kannalta erityisen tärkeää, koska viljelijät voivat näin poimia hedelmät oikeana ajankohtana ja välttää niiden putoamisen maahan ja altistumisen tuholaisten aiheuttamille vaurioille.

Lisäksi Cosenzassa kasvaa vain vähän luonnonvaraisia viikunapuita, jolloin ristipölytystä ei tapahdu. Tämä edistää viikunan partenokarpiaa, jonka ansiosta hedelmäliha on lähes vailla siemeniä, ja vähäisetkin siemenet ovat itämättömiä ja kooltaan pieniä.

Inhimilliset tekijät

Inhimillinen tekijä vaikuttaa ratkaisevasti Fichi di Cosenza -viikunan laatuun. Tuotannolle on ominaista käsityövaltaisuus sekä kokemus ja osaaminen kaikissa tuotantoprosessin vaiheissa; ne ovat ensisijaisen tärkeitä lopputuotteen laadun kannalta ja tuoneet tuotteelle taloudellisesti arvostettuja palkintoja (C.U.P.E.C.C., 1936). Käsin tapahtuvasta sadonkorjuusta ja jalostuksesta huolehtii aina asiantunteva henkilöstö, ja näissä toimenpiteissä näkyy sukupolvelta toiselle siirtynyt taitava osaaminen, josta on tullut pysyvä osa alueen kulttuuriperintöä. Ikivanha, paikallisiin olosuhteisiin mukautettu vakiintunut kokemus, jota perheet varjelevat toisinaan kuin liikesalaisuutta, on johtanut tuloksiin myös monien Fichi di Cosenza -viikunoista jalostettujen perinteisten tuotteiden alalla. Nämä tuotteet kertovat paikallisväestön luovuudesta, ja niiden arvo on jo kauan tunnustettu lukuisissa kirjallisissa lähteissä (Casella D. 1933; Casella L.A. 1915; Cerchiara 1933; Jacini 1877; R.E.D.A. 1960; Palopoli 1985). Fichi di Cosenzan tuotantoalueella järjestetään useita kyseiselle tuotteelle omistettuja markkinoita ja kansanjuhlia, joista San Giuseppen juhla Cosenzassa mainitaan ainakin 1800-luvun puolivälistä lähtien.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

Hallitus on aloittanut kansallisen vastaväitemenettelyn julkaisemalla 9. tammikuuta 2008Italian tasavallan virallisen lehden numerossa 7 ehdotuksen suojatun alkuperänimityksen ”Fichi di Cosenza” hyväksymiseksi.

Eritelmän täydellinen teksti on saatavissa internet-osoitteessa

— joko seuraavan linkin kautta: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg tai

— menemällä suoraan ministeriön kotisivulle (http://www.politicheagricole.it) ja klikkaamalla ensin ”Prodotti di Qualità” (vasemmalla) ja sen jälkeen ”Disciplinari di Produzione all’esame dell’UE [regolamento (CE) n. 510/2006]”.

(1) EUVL L 93, 31.3.2006, s. 12.